Staatslening goedgekeur om Alitalia in die lug te hou(Foto: Alitalia/Facebook) Die Italiaanse regering het ŉ nuwe lening van €400 miljoen (sowat R6,4 miljard) toegestaan om die sukkelende nasionale lugredery, Alitalia, aan die gang te hou. Alitalia is al sedert Mei 2017 onder regeringsbeheerde administrasie, en staatslenings van ongeveer €900 miljoen (R14,5 miljard) wat reeds toegestaan is, is byna uitgeput. Die nuwe lening, wat vir ses maande geldig sal wees, sal Alitalia-administrateurs toelaat om verder die lugredery te herstruktureer en ŉ koper te vind, het die regering in ŉ verklaring gesê. Die regering het reeds verskeie sperdatums gestel vir kopers wat belangstel om ŉ aanbod te maak vir Alitalia, maar dit het alles tevergeefs verstryk. Die laaste een het op 21 November verstryk. Die staatsbeheerde spoorwegmaatskappy Ferrovie dello Stato (FS) het tot verlede maand pogings gelei om Alitalia oor te neem as deel van ŉ konsortium. Die konsortium het egter ontbind toe Atlantia (ŉ lughawens- en motorweëgroep wat deur die Benetton-familie beheer word) onttrek het. Die Italiaanse ministerie van ekonomie en die Amerikaanse lugredery Delta was ook deel van die konsortium. Die Duitse lugredery Lufthansa was ook deel van gesprekke oor Alitalia, maar gesê hy sal slegs ŉ belegging oorweeg ná groot herstrukturering gedoen is en talle poste gesny is. Andrea Giuricin, vervoerbeleidskenner, het bereken Alitalia het die Italiaanse belastingbetaler al die afgelope twee en ŉ half jaar minstens €1,5 miljard gekos. Die lugredery het laas in 2002 ŉ wins getoon en verliese het in die eerste helfte van 2019 toegeneem. Administrateurs blameer hoër brandstofkoste hiervoor.